text: Tyv på taget
  16 august 2014 kl. 05.34
  En mand forsøgte i nat at stjæle designerlamper fra en bank ved at bryde ind gennem ovenlysvinduerne. Politiet fik dog fat i ham før han fik fat i lamperne.
  En stige og en mand på taget. Det syn mødte en forbipasserende ved Frøs Herreds Sparekasse i Haderslev natten til lørdag. Klokken 23.25 var det mistænkeligt nok til, at den forbipasserende ringede til politiet, som kort efter kunne anholde manden på taget.
  Her havde han forsøgt at bryde ind gennem bankens ovenlysvinduer, angiveligt for at stjæle de dyre PH-lamper, som hænger inde i banken.
  - Det var et noget kreativt forsøg på at bryde ind. Men det var tydeligvis ikke kreativt nok, for nu sidder han her hos os bag lås og slå, siger vagthavende hos Syd- og Sønderjyllands Politi, Torben Møller.
  Politiet er i øjeblikket ved at afgøre, om manden skal fremstilles i grundlovsforhør.
  